กระทรวงวัฒนธรรม จัดกิจกรรมรณรงค์จัดงานลอยกระทงวิถีใหม่ สืบสานประเพณีไทย เชิญชวนประชาชนลอยกระทงครอบครัวละ 1 กระทง
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ได้จัดกิจกรรมรณรงค์ประชาสัมพันธ์ “ลอยกระทงวิถีใหม่ สืบสานประเพณีไทย ก่อนที่มีการประชุมคณะรัฐมนตรี อย่างเป็นทางการนอกสถานที่กลุ่มจังหวัดภาคใต้ฝั่งอันดามัน ให้ประชาชนปฏิบัติตามมาตรการป้องกันโรคโควิด-19 โดยคำนึงถึงมาตรการด้านความปลอดภัย สืบสานวัฒนธรรมไทยเน้นอนุรักษ์ประเพณีลอยกระทงที่ทรงคุณค่า ที่เป็นการแสดงความกตัญญูต่อน้ำ โดยส่งเสริมให้ประชาชนเข้าร่วมประเพณีลอยกระทง ใช้วัสดุธรรมชาติและย่อยสลายง่าย  รณรงค์ให้แต่ละครอบครัว กลุ่มหรือหน่วยงานใช้กระทง 1 ใบ เพื่อลดปริมาณขยะ จัดกิจกรรม การละเล่นและการแสดงทางวัฒนธรรมตามประเพณีท้องถิ่น โดยคำนึงถึงมาตรการป้องกันโรค พร้อมขอความร่วมมือหน่วยงานที่เกี่ยวข้อง ร่วมกำหนดมาตรการรักษาความปลอดภัยและบังคับใช้อย่างเคร่งครัด เช่น ห้ามปล่อยโคมลอย งดเล่นดอกไม้เพลิง พลุ ประทัด รณรงค์ลอยกระทงปลอดเหล้า ขอความร่วมมือหน่วยงานที่เกี่ยวข้องกับการจราจรทั้งทางน้ำและทางบกตรวจสอบความเรียบร้อยยานพาหนะที่จะใช้รับ-ส่งประชาชนในช่วงประเพณีลอยกระทง และขอความร่วมมือผู้จัดงานและหน่วยงานที่เกี่ยวข้องเพิ่มมาตรการป้องกันและควบคุมการแพร่ระบาดของโรคโควิดอย่างเคร่งครัด